**NOTĂ INFORMATIVĂ**

**la proiectul Hotărîrii Guvernului cu privire la aprobarea Listei oficiale a mijloacelor de măsurare şi a măsurărilor supuse controlului metrologic legal**

1. **Temei pentru elaborare:**

Prezentul proiect de Hotărîre a Guvernului a fost elaborat în vederea alinierii cadrului normativ existent la prevederile Legii metrologiei nr. 19 din 04.03.2016 (Monitorul Oficial al Republicii Moldova, 2016, nr.100-105, art. 190), pentru îndeplinirea unor angajamente asumate de Republica Moldova în procesul de armonizare cu acquis-ul comunitar prin realizarea „Planului Naţional de Acţiuni pentru implementarea Acordului de Asociere RM-UE pentru anii 2014-2016, aprobat prin Hotărîrea Guvernului nr. 808 din 07.10.2014.

1. **Scopul elaborării:**

Scopul de bază a proiectul Hotărîrii Guvernului de aprobare a ”Listei Oficiale a mijloacelor de măsurare şi a măsurărilor supuse controlului metrologic legal” este implementarea prevederilor Legii metrologiei nr. 19 din 04.03.2016 întru racordarea cadrului normativ din domeniul metrologiei cu prevederile Uniunii Europene și respectarea principiilor de bază de reglementare a activităţii de întreprinzător, stabilite prin Legea nr. 235-XVI din 20.07.2006 prin asigurarea previzibilității, transparenței decizionale şi transparenţei reglementării activităţii de întreprinzător.

1. **Generalităţi:**

Luînd în considerație angajamentele Republicii Moldova stabilite prin Acordul de Asociere cu Uniunea Europeana, se impune necesitatea respectării cadrului normativ din domeniul metrologiei, principiilor şi recomandărilor internaţionale şi europene aplicabile acestui domeniu, pentru a asigura funcționarea eficientă a Sistemul Național de Metrologie şi recunoaşterea acestuia pe plan internaţional.

Prezentul proiect de hotărîre de Guvern este elaborat, inclusiv, la recomandarea experților antrenați în proiectul TWINNING ”Consolidarea sectorului standardizării şi metrologiei în conformitate cu cele mai bune practici din statele membre ale Uniunii Europene” în scopul asigurării principiului de liberă circulaţie a produselor.

1. **Esenţa proiectului de hotărîre:**

Proiectul are drept scop promovarea alinierii activității de metrologie din Republica Moldova la criteriile şi principiile recunoscute la nivel european și internaţional, cuprinzînd următoarele aspecte.

1) În conformitate cu prevederile Legii metrologiei nr. 19 din 04.03.2016, ce va intra în vigoare la 15.10.2016, Lista oficială a mijloacelor de măsurare şi a măsurărilor supuse controlului metrologic legal conține:

a) categoriile şi sortimentele mijloacelor de măsurare utilizate la măsurările mărimilor, cum sînt mărimile acustice, chimice, ultrasunet şi vibraţii, electricitate şi magnetism, debit, radiaţii ionizante, lungimi, masă şi mărimi derivate, fotometrie şi radiometrie, termometrie, frecvenţă şi timp;

b) modalităţile de control metrologic aplicabile fiecărui sortiment de mijloace de măsurare, intervalul maxim admis între două verificări metrologice succesive;

c) categoriile de măsurări efectuate în domeniile de interes public.

1. S-a modificat conceptul referitor la modalitatea de legalizare a mijloacelor de măsurare şi introducerea pe piaţă a acestora, care se va efectua în baza rezultatelor evaluării conformităţii sau examinării de tip, pentru mijloacele de măsurare care cad sub incidenţa anexei 3 a Legii nr. 235 din 1 decembrie 2011 privind activităţile de acreditare şi de evaluare a conformităţii. Respectiv, pentru mijloacele de măsurare menționate a fost exclusă procedura aprobării de model și a verificării metrologice inițiale, din considerentul că acestea vor fi plasate pe piaţă în baza rezultatelor examinării de tip/evaluării conformităţii efectuate de producător şi confirmat prin marcajul de conformitate aplicat CE.
2. Pentru celelalte mijloace de măsurare utilizate în domeniile de interes public, care se supun controlului metrologic legal (la introducerea pe piaţă şi în procesul exploatării), suplimentar la aprobarea de model a fost introdusă verificarea iniţială CE.
3. Verificării metrologice periodice se supun mijloacele de măsurare care se supun controlului legal şi se află în exploatare pe piaţa Republicii Moldova, indiferent de modalitatea introducerii pe piaţă. Verificarea metrologică periodică se efectuează periodic, la intervale de timp stabilite, conform unei proceduri din RGML şi NML aplicabile.
4. Se clasifică sortimentele mijloacelor de măsurare pe categorii luînd în considerație principiul comun de funcționare al acestora, fapt ce va permite elaborarea unor documente normative din domeniul metrologiei cu cerințe comune față de caracteristicile metrologice ale acestora și principii comune de efectuare a verificărilor metrologice a mijloacelor de măsurare.

La elaborarea proiectului, se respectă prevederile Legii nr. 317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale.

**5. Măsuri instituţionale şi organizatorice pe care le implică actul elaborat:**

Proiectul nu prevede instituirea sau reorganizarea instituţională în autorităţile existente. Prevederile noi nu vor afecta utilizarea mijloacelor de măsurare aflate deja în exploatare pe teritoriul Republicii Moldova. Implementarea proiectului de hotărîre în cauză nu necesită surse financiare bugetare.

**6. Consultarea proiectului de hotărîre de Guvern:**

Analiza preliminară a impactului de reglementare la proiect este anexat la prezenta notă și este plasată împreună proiectul hotărîrii Guvernului pe pagina web oficială a Ministerului Economiei ([www.mec.gov.md](http://www.mec.gov.md)).

Adoptarea proiectului Hhotărîrii Guvernului cu privire la aprobarea Listei oficiale a mijloacelor de măsurare şi a măsurărilor supuse controlului metrologic legal va contribui la racordarea cadrului normativ din domeniul metrologiei cu prevederile Uniunii Europene precum și respectarea principiilor de bază de reglementare a activităţii de întreprinzător asigurînd creșterea competitivității produselor fabricate de producătorii autohtoni.

**Viceprim-ministru,**

**ministrul economiei Octavian CALMÎC**